দু’দফায় বিধানসভা ভোট হবে বিহারে, ফলঘোষণা কবে? জানাল নির্বাচন কমিশন

ওয়েব ডেস্ক: বিহার ভোটের (Bihar Assembly Election 2025) নির্ঘণ্ট ঘোষণা করলেন নির্বাচন কমিশনার জ্ঞানেশ কুমার। বিহারে দু’দফায় বিধানসভা নির্বাচন হবে। ৬ আর ১১ নভেম্বর। ফলঘোষণা হবে ১৪ নভেম্বর। ২০২০ সালের বিধানসভা নির্বাচনে করোনা অতিমারির আবহে বিহারে তিন দফায় ভোটগ্রহণ হয়েছিল। তবে এ বছর পরিস্থিতি ভিন্ন। এবার দু’দফায় নির্বাচন অনুষ্ঠিত হবে বিহারে। বিহারের বিধানসভার আসনসংখ্যা ২৪৩। আগামী ২২ নভেম্বর বর্তমান আইনসভার মেয়াদ শেষ হবে। তার আগে অক্টোবরের শেষে রয়েছে ছটপুজো। বিভিন্ন রাজনৈতিক দল চাইছে, ছটের পরপরই নির্বাচনের আয়োজন করা হোক। সেই মতো নির্বাচনের দিন ধার্ষ করা হয়েছে।

এসআইআর প্রসঙ্গে জ্ঞানেশ বলেন, ‘‘এই অনুশীলনের মাধ্যমে ২২ বছর পর ভোটার তালিকার শুদ্ধিকরণ হয়েছে। এসআইআর প্রক্রিয়ায় দেশকে পথ দেখিয়েছে। ইতিমধ্যে নতুন ভোটারদের কিংবা নতুন ঠিকানাধারী ব্যক্তিদের নতুন ভোটার কার্ড দেওয়া হয়েছে বলে জানিয়েছেন জ্ঞানেশ। আমাদের ২৪৩টি নির্বাচনী এলাকার প্রতিটিতে একজন করে নির্বাচনী নিবন্ধন কর্মকর্তা রয়েছেন।’ জ্ঞানেশ বলেন, ‘‘নির্বাচন কমিশন (Election Commission) ২৪ জুন থেকে ভোটার তালিকা সংশোধনের কাজ শুরু করেছিল। ১ অগস্ট খসড়া তালিকা প্রকাশ করা হয়েছিল এবং সমস্ত রাজনৈতিক দলকে তা দেওয়া হয়েছিল। জ্ঞানেশ বলেন, ‘‘এ বারের নির্বাচন কেবল জনগণের জন্য সহজই হবে না, বরং শান্তি ও স্বচ্ছতার সঙ্গে ভোটগ্রহণ অনুষ্ঠিত হবে।’’

আরও পড়ুন: বিগ্রহ থেকে সোনা চুরি বিতর্কের মধ্যেই শবরীমালা দর্শনে রাষ্ট্রপতি

অবাধ ও সুষ্ঠ নির্বাচন লক্ষ্য কমিশনের। নির্বাচন কমিশনার আরও জানান, বিহারে ভোট দেওয়ার যোগ্য ৭.২৪ কোটি ভোটার রয়েছেন। গোটা প্রক্রিয়া পরিচালনার জন্য ৯০,০০০-এরও বেশি ভোটকেন্দ্র স্থাপন করা হবে। এর মধ্যে ১,০৪৪টি কেন্দ্র পরিচালনা করবেন মহিলারা। সুষ্ঠু ভাবে নজরদারি নিশ্চিত করার জন্য সমস্ত ভোটকেন্দ্রে ‘ওয়েব-কাস্টিং’ করা হবে। ২৫০টি ভোটকেন্দ্রে পুলিশ টহল চলবে। টহলের জন্য ঘোড়া থাকবে। সমস্ত কেন্দ্রে ডেস্ক, র‍্যাম্প এবং পর্যাপ্ত সংখ্যক স্বেচ্ছাসেবক থাকবেন। ৮৫ বছরের বেশি বয়সি ভোটারদের জন্য বাড়িতে ভোট দেওয়ার সুবিধা থাকবে। কেউ সমাজমাধ্যমে ভুয়ো খবর ছড়ালে তাঁর বিরুদ্ধে কড়া ব্যবস্থা নেওয়া হবে বলে জানানো হয়েছে।

দেখুন ভিডিও